Salvia yangii

Salvia yangii, tidligere Perovskia atriplicifolia, er en halvbusk i leppeblomstfamilien.

Planten blir omtrent 1 m høy. Stenglene er forgrenet fra basis og tett dekket av stjernehår. Bladene er linje- til lansettformede, fjærflikete, 4–5 cm lange og 4–9 mm brede. De dufter når de blir knust. Blomsterstanden er en åpen klase eller topp og er 10–15 cm lang. Begeret er tett dekket av kjertelhår, og krona er ca. 1 cm, blå og snau. Det er fire pollenbærere, to fertile og to sterile. Griffelen stikker ut av blomsten og er todelt.

Salvia yangii vokser i steppe- og fjellområder. Den er utbredt i  Afghanistan, Pakistan, Tibet, vestlige Himalaya og Xinjiang.

Lokalbefolkningen der planten vokser vilt, har brukt den til medisinske formål fordi den dreper parasitter og har smertestillende effekt. Blomstene smaker søtt og kan brukes i salater. Eterisk olje utvunnet fra planten inneholder mange biologisk aktive stoffer, blant annet kamfer og limonen.

Planten blir dyrket som en rabattstaude i hager. Det finnes flere kultivarer, en vanlig er 'Blue Spire'. Eldre staudebøker angir at planten er lite hardfør i Norge. Noen leverandører oppgir herdighetsklasse H4–5, noe som i tilfelle innebærer at den kan dyrkes i store deler av Sør-Norge og langs kysten i Nordland.

Salvia yangii ble tidligere regnet til slekta Perovskia sammen med omlag seks andre arter fra Asia. Molekylærgenetiske studier førte til at disse plantene i 2017 ble flyttet til den store salvieslekta (Salvia). Det vitenskapelige navnet Salvia atriplicifolia er fra før brukt om en annen art, så det måtte lages et helt nytt vitenskapelig navn, som hedrer botanikeren Chang You Yang.

Galleri

Referanser

Eksterne lenker 
 

Salvieslekta
Arter formelt beskrevet i 2017
Stauder
Medisinplanter